Notă informativă

Impactul vaccinării cu vaccinul Human Papiloma Virus 

în profilaxia cancerului de col uterin 
Vaccinarea este una dintre cele mai mari victorii ale omenirii asupra bolilor, o descoperire care, de-a lungul timpului, a reuşit să salveze milioane de vieţi. Conform estimărilor Organizaţiei Mondiale a Sănătăţii, imunizările salvează viaţa a mai mult de 3 milioane de persoane în lume în fiecare an.

Cancerul de col uterin ocupă locul doi ca frecvenţă mondială dintre toate cancerele la femei cu vârsta sub 45 de ani. Anual sunt înregistrate circa 500 mii cazuri noi, iar jumătate din femei decedează. Astfel, la fiecare 2 minute o femeie decedează din cauza cancerului de col uterin.

Analizînd maladiile canceroase în Republica Moldova s-a constatat, că cancerul organelor reproductive (Cancerul glandei mamare şi Cancerul colului uterin) au o pondere considerabilă în structura morbidităţii şi mortalităţii, supunînd unor riscuri majore femeile de vîrstă reproductivă.

Anual în Republica Moldova se înregistrează circa 300 – 330 bolnave cu cancer colului uterin (anul 2000 – 323 cazuri, anul 2004 – 302 cazuri, anul 2009 – 328 cazuri). Se menţine la cifre înalte şi decesele prin cancerul colului uterin, care ating anual cifra de 150 – 190 cazuri de decese (anul 2000 – 192 cazuri, anul 2004 – 194 cazuri, anul 2008 – 153 cazuri).

În perioadă anilor 2000 – 2009 cancerul colului uterin ocupă locul IV în structura morbidităţii prin tumori maligne la femei în Republica Moldova cu o pondere de 7,5% - 9,4% (după cancerul glandei mamare, cancerul pielii şi cancerul colorectal).

În structura morbidităţii prin tumori maligne ale organelor genitale la femei în Republica Moldova pe locul I se situează Cancerul colului uterin 46,3% , pe locul II –Cancerul corpului uterin – 30,2%, pe locul III – Cancerul ovarelor – 19,1%.

În Republica Moldova s-a marcat o tendinţă de creştere a morbidităţii prin cancer a colului uterin de la 14,9 la 100 mii femei (a. 2000) la 17,7 la 100 mii femei (a. 2009) şi de scădere a nivelului mortalităţii de la 10,1 la 100 mii femei (a. 2000) la 8,2 la 100 mii femei (a. 2008).

Depistarea bolnavelor cu cancer colului uterin este următoarea.
Stadiul I-II- a constituit în a. 2000 – 43,4%, a. 2004 – 48%, a. 2009 – 42,1%.

În general în ţară peste 80% din totalitatea cazurilor cu cancer a colului uterin sunt afectate femeile în vîrsta de peste 40 ani. 

Conform datelor Cancer – Registrului Institutului Oncologic la evidenţă se află circă 4 mii bolnave cu cancer a colului uterin. Indicele supravieţuirii bolnavelor tratate de 5 ani şi peste în Republica Moldova constituie 64,5%.

Majoritatea cazurilor cancerului colului uterin sunt provocate de human papiloma virus (HPV), transmis pe calea sexuală. De la momentul infectării şi pînă la apariţia simptomelor clinice este necesară o perioadă de circa 10-15 ani. La momentul actual sunt cunoscute circa 120 tipuri de HPV, iar 19 tipuri sunt cu un potenţial de risc crescut pentru diverse maladii. Tipurile HPV-16 şi HPV-18 provoacă patologia oncogenă şi preoncogenă în 70% cazuri. Tipurile HPV-6 şi HPV-11 cauzează apariţia condiloamelor genitale în circa 90% cazuri.

Totuşi, cancerul colului uterin poate fi prevenit prin vaccinare!
La începutul anilor ´80 al secolului trecut, în paralel în cîteva centre de cercetări farmacologice din Austria şi SUA, au început cercetările în prepararea vaccinului împotriva HPV. În anul 2006, Agenţia SUA Food&Drug Administration a înregistrat primul vaccin Gardasil, produs de către Compania farmaceutică Merk&Co, care asigură protecţie faţă de tipurile 6, 11, 16, 18 ale HPV. Vaccinul Gardasil este recomandat pentru vaccinarea fetelor tinere cu vîrsta cuprinsă între 9-26 ani. Tot odată, experţii recomandă realizarea a două programe de prevenire a cancerului colului uterin în paralel: screening-ul la HPV (PAP-test) şi vaccinarea. 

La începutul anului 2007 vaccinul a fost înregistrat în circa 80 ţări, iar în circa 17 ţări din Uniunea Europeană (Austria, Grecia, Irlanda, Luxemburg, Norvegia, Olanda, Portugalia, Suedia, Elveţia, Italia, Marea Britanie, România) vaccinul împotriva cancerului de col uterin a fost inclus în campaniile naţionale de vaccinare. La acestea se adaugă SUA, Canada, Australia, etc. În unele ţări (ex. Anglia, SUA) vaccinul este recomandat atît pentru vaccinarea băieţilor cu vîrste între 9-15 sau 9-26 ani, în scopul reducerii morbidităţii prin unele patologii ano/genitale.
În România Programul de vaccinare împotriva cancerului de col uterin a început din noiembrie 2008 şi include vaccinarea elevelor cu vârsta între 9-12 ani, înainte de începerea vieţii sexuale. 

În contextul ratei înalte a mortalităţii cauzate de cancerul colului uterin, şi în Republica Moldova există necesitatea unui program pilot demonstrativ de vaccinare, pentru a proteja fetele tinere de infecţia cu HPV. 

Pentru prima dată în Republica Moldova a fost obţinut (anul 2009), cu suportul organismelor nonguvernamentale, vaccinul Human Papiloma Virus „GARDASIL”.

La moment, Ministerul Sănătăţii dispune de circa 20000 doze de vaccin Human Papiloma Virus „GARDASIL” pentru imunizarea a circa 6600 fete cu vîrsta de la 9 pînă la 15 ani (anterior începutului vieţii sexuale), cu predilecţie din grupurile social-vulnerabile. 

Vaccinul Human Papiloma Virus „GARDASIL”, asigură protecţia în circa 70% din cazurile de cancer de col uterin.

